Heimsfrægur náttúrulífsljósmyndari í Grundarfirði - Myndband Bandaríski ljósmyndarinn Amos Nachoum er nú staddur við tökur í Grundarfirði . Hann er margverðlaunaður fyrir ljósmyndir sýnir af náttúru og dýralífi . Erindi Nachoum til Grundarfjarðar er meðal annars að mynda hárhyrninga í firðinum . Með Amos Nachoum í för er Patrick Dykstra sem sem rekur fyrirtækið Picture Adventure Expeditions . Bæði Nachoum og Dykstra eru einnig í Grundarfirði til að kanna aðstæður til köfunar með háhyrningum með það fyrir augum að bjóða upp á ferðir með ljósmyndara og ævintýraþyrsta ferðalanga til slíkrar iðju . Patrick Dykstra mun þegar vera að skipuleggja slíka ferð . Hann hyggst koma aftur hingað til lands eftir áramót og dvelja þá hér frá 1. mars næstkomandi til 14. mars . Hugmyndin er að hann fari með lítinn hóp af ferðamönnum í ævintýraferðir um Ísland . Á dagskránni yrði þá að kafa í Silfru , skoða íshella í Vatnajökli og kafa með háhyrningum í Grundarfirði svo eitthvað sé nefnt . Bæði Nachoum og Dykstra hafa reynslu af því að kafa með háhyrningum og þeir segja að þessir hvalir séu meinlausir , enda borði þeir einungis síld og aðra fiska . Áhugasamir geta leitað sér upplýsinga á vefsíðunni www.pictureadventure.com . Íslendingum er frjálst að koma með í ferðirnar vilji þeir það . Hér fyrir neðan er svo myndband af því er Patrick Dykstra synti með háhyrningum í Grundarfirði fyrr í dag . Það er Björgunarsveitin Klakkur í Grundarfirði sem hefur tekið að sér að ferja þá félaga um hvalaslóðir .